text: BARONIA D'ESCORNALBOU: d'abril 2016
  3a Sortida per les Muntanyes de Prades - Capafonts (17 d'abril de 2016)
  Era la 4ª etapa en el calendari previst, la 3ª a nivell pràctic, ja que la 2ª de Mont-ral quedà posposada per mal temps
  Vora les 9.30h sortíem de peu de Capafonts direcció la Foradada. Pel camí trobàrem la Cova del Grèvol on paràrem a esmorzar uns metres més enllà. Vam triar un racó tocant el riu i sota el sol tenint en compte que el vent bufava força i encara es feia notar la frescor primaveral de bon matí.
  Deixada la Foradada darrera nostre, passàrem pel pont del Goi on vam poder apreciar unes magnífiques vistes dels famosos elefants en forma de roca. Llàstima que quan vam voler fer la foto ja no hi érem a temps.
  Férem cap a la sempre sorprenent cova de les Gralles, on es distingia un minso rajolinet d'aigua -el guia, en Carles, afirmava que una setmana enrere baixava de valent!-
  Després d'una aturada fotogràfica, seguirem fins la Font de la Llúdriga per refrescar-nos d'aigua que no demana d'aixeta i seguirem fins trobar les famoses i freqüentades Tosques, Magnífiques sempre amb la seva aigua nítida i clara. Poc ens va faltar per posar-nos-hi dins vist que el sol ja "apretava"!
  A les 14h als cotxes, a les 15h el plat a taula, i fins la propera!
  Publicat per ASSOCIACIÓ a divendres, d'abril 22, 2016 Cap comentari:
  2a Sortida per les Muntanyes de Prades - Rojals (13 de Març de 2016)
  A les 8h del matí i amb una bona fresca, sortíem de Rojals direcció la font del Ral on arribàrem poc passades les 9h i on ens aturàrem a esmorzar aprofitant l'idíl·lic indret.
  Havent passat pel mas d'en Llort, férem cap a La Pena, que ens brindava amb les magnífiques vistes de la comarca de la Conca de Barberà i la seva profunditat amb vista d'ocell,
  Devien ser vora les 10h que emprenguérem el retorn, passant per l'obaga del tossal Ras, en bosc d'en Guerxet fins els Cogullons, on ens aturàrem i visitàrem el refugi al coincidir amb el centre excursionista que disposa de les claus.
  Va ser bonic topar amb unes inscripcions dels nostres avantpassats en una balma a mig camí abans de fer cap de nou a Rojals sobre les 12.30h. Temps per fer un tomet i visitar l'emblemàtic poblet. Tercera etapa fresca i assolellada típica del mes de març.